Man kry nuwe regspan in Bezuidenhout-saak | Netwerk24
Man kry nuwe regspan in Bezuidenhout-saak
Deur Hanti Otto 03 Februarie 2020 14:52
Die verhoor van 'n 32-jarige man wat glo sy vriendin verkrag en vermoor het, kon nie Maandag begin nie omdat hy 'n nuwe regspan aangestel het.
Die beskuldigde sou vandeesweek in die hooggeregshof in Pretoria teregstaan op 'n aanklag dat hy Adéle Bezuidenhout (32), die ma van vier jong kinders, vermoor het. Haar lyk is op 18 Augustus 2018 in haar huis in die Rietvlei Ridge Country Estate in Cornwall Hill, Centurion, gekry.
Die beskuldigde, wat Bezuidenhout in Mei ontmoet het, is op die aand van haar moord in hegtenis geneem.
Hy is verlede jaar, toe die akte van beskuldiging op hom beteken is, ingelig dat hy ook van verkragting aangekla word. Hy kan dus nie meer geïdentifiseer word nie totdat hy op die seksuele aanklag teen hom gepleit het.
Met sy hofverskyning Maandag is waarnemende regter Peet Johnson ingelig dat sy nuwe prokureur en advokaat "laat instruksies" ontvang het om hom te verteenwoordig. Nie net kon hulle nie voorberei vir die verhoor nie, maar die advokaat is ook besig met 'n ander hofsaak.
Die saak is nou tot Mei vir verhoor uitgestel.
Die staat sal dan vermoedelik luidens die akte van beskuldiging aanvoer dat hy en Bezuidenhout op die aand van die moord in 'n kuierplek in Irene was.
Die beskuldigde is glo aangerand toe hy in 'n bakleiery met 'n ander man betrokke geraak het. Bezuidenhout het hom daar gelos en is huis toe.
Die akte van beskuldiging lui: "Kort daarna is die beskuldigde na die oorledene se huis, waar hy haar in omstandighede onbekend aan die staat verkrag en vermoor het.